Сургуулийн захирлын зөвлөлийн 20 ... оны ... дугаар

сарын ...-ны өдрийн хурлаар хэлэлцэж шинэчлэн батлав

**Уул уурхай, Эрчим хүчний политехник коллежийн багшийн мэргэжлийн ёс зүйн ерөнхий дүрэм.**

**Нэг. Нийтлэг үндэслэл**

* 1. Энэхүү дүрмийн зорилго нь сургалтын эрх чөлөөг хамгаалах, сургалт, судалгааны ажлын хамгийн дээд төвшний стандартыг хангахад туслах үүний тулд багшийн үйл ажиллагаанд дагаж мөрдөх ёс зүй (биеэ авч явах ёс зүй)-н хэм хэмжээ, зан үйлийг тогтоон хэвшүүлж, багшийн нэр төрийг хамгаалхад оршино.
  2. Багшийн давуу эрх ажиллах болон бусад баталгаа нь багшийн мэргэжлийн чадвар, сургалтын эрх чөлөө болон дээд боловсролын байгууллагын үндсэн үүргийн харилцан уялдаанд оршино. Энэ харилцаа нь багшийн мэргэжлийн хариуцлагын эх сурвалж болно.
  3. Дээд боловсролын байгууллага энэхүү дүрмээр тогтоосон ёс зүйн хэм хэмжээнээс гадна байгууллагын онцлогтой холбоотой ёс зүйн хэм хэмжээг нэмж тогтоож болно.

**Хоёр. Дүрмийн нэр томъёо**

Энэ дүрэмд хэрэглэсэн дараахь нэр томъёог дор дурдсан утгаар ойлгоно.

* 1. “Багшийн мэргэжлийн ёс зүй” гэж багшийн мэрэгжлийн үйл ажиллагаатай холбоотой нийтээр хүлээн зөвшөөрсөн итгэл үнэмшил, хэвшсэн соёл болон харилцааны үйлдэл, эс үйлдлийг хэлнэ.
  2. Багшийн мэргэжлийн ёс зүйн хэм хэмжээ гэж багшийн мэргэжилдээ үнэнч байж, багш мэргэжлийн нэр хүндийг хамгаалж, хүлээсэн үүргээ чанд биелүүлэх талаар тогтоосон шаардлагын цогцыг хэлнэ.
  3. Багшийн ёс зүйн зөрчил гэж энэ дүрмээр тогтоосон багшийн мэргэжлийн ёс зүйн хэм хэмжээг зөрчсөн санаатай болон санамсаргүй үйлдэл, эс үйлдэхийг хэлнэ.
  4. Сургалтын эрх чөлөө гэж мэдлэг бүтээх, эзэмших, дамжуулах, үйл явц хараат бус, ямар нэг нөлөөлөлд автаагүй, багш хичээлээ өөрийн арга барилаар заах, оюутан сонирхол, хэрэгцээндээ тохируулан боловсрол эзэмших нөхцлийг хангах боломж бүрдүүлэхийг хэлнэ.

**Гурав. Багшийн мэргэжлийн эрх**

* 1. Мэргэжлийн боловсролын сургалтын байгууллага нь багш нарыг сургалт, судалгааны үйл ажиллагааг хэвийн явуулах нөхцөл бололцоогоор хангаж, дэмжих үүрэгтэй.
  2. Мэргэжлийн боловсролын сургалтын байгууллага дүрмээрээ багшийн сургалтын эрх чөлөөг хангана.
  3. Багш нь Монгол Улсын Үндсэн хууль, Боловсролын тухай хууль, Дээд боловсролын тухай хууль, Хөдөлмөрийн тухай хуульд заасны дагуу доорх эрхээр хангагдана.

1. Судалгаа, шинжилгээний ажлыг чөлөөтэй хийх, түүний үр дүнгийн талаар санал солилцох
2. Сургалтанд шинжлэх ухааны дэвшилтэт аргыг сонгон хэрэглэх
3. Боловсролын стандартад нийцсэн сурах бичиг, сургалтын хэрэглэгдэхүүнийг сонгон хэрэглэх
4. Үзэл бодлоо чөлөөтэй илэрхийлэх, төрийн байгууллага, албан тушаалтанд өргөдөл, гомдлоо гаргаж шийдвэрлүүлэх
5. Хөдөлмөрийн аятай нөхцлөөр хангуулах

**Дөрөв. Багшийн мэргэжлийн ёс зүй, мэргэжлийн хариуцлага**

***А. Багшлах үүргээ хэрэгжүүлэхэд тавих ёс зүйн хэм хэмжээ***

* 1. Багш суралцагчдаа бүтээлчээр, бие даан суралцах чадвар эзэмшүүлэхэд анхаарч, суралцагч сурахын төлөө чөлөөтэй эрэл хайгуул хийхэд дэмжлэг үзүүлнэ. Багш хичээлээ мэргэжлийн дээд төвшинд заана. Багш суралцагчид хувь хүний нь хүндэтгэл үзүүлэн тэднийг сурах үйл ажиллагааг чиглүүлэн удирдагч, зөвлөгч байх ёстой. Багш суралцагчийн мэдлэг чадвар, хүчин чармайлтыг бодитой, шударга үнэлдэг байна. Багш суралцагч хоорондын харилцаанд итгэл, хүндэтгэлийг эрхэмлэнэ.
  2. Багшлах үйл ажиллагааны зохисгүй хэлбэрүүдээс татгалзах
  3. Багшлах үүргээ биелүүлэхгүй байх

1. Суралцагчийг дур зоргоороо хичээлд оруулахгүй байх
2. Хичээлд холбогдолгүй материалыг сургалтанд ихээр ашиглах
3. Хичээл, шалгалт болон ажлын цагийн хуваарийг зохицуулсан журмыг шалгуураар зөрчих
4. Суралцагчийн мэдлэг, чадвар, хандлагыг тухайн хичээлд шууд хамааралгүй шалгуураар дүгнэх
5. Суралцагчийн сургалтын үр дүнг үнэлэхийг шалтгаангүйгээр буюу тодорхойгүй хугацаагаар дур мэдэн хойшлуулах
   1. Суралцагчийг үндэс, угсаа, хэл, арьсны өнгө, нас хүйс, нийгмийн гарал, байдал, хөрөнгө чинээ, шашин шүтлэг, үзэл бодол, эрүүл мэндийн онцлог болон хувийн шалтгаанаар ялгаварлан гадуурхах, тэдэнд тэгш бус хандах
   2. Албан тушаал буюу эрх мэдлээ ашиглан дур мэдэн эсхүл хувийн шалтгаанаар суралцагчийн санаа бодол, ухамсарт хүчээр нөлөөлөх, үзэл бодлоо тулгах, аашилж загнах, айлган сүрдүүлэх зэргээр зүй бус авирлах
   3. Өөрийн болон бусдын бичсэн ном зохиол, бичмэл материалыг суралцагчдад тулган зарж, борлуулах

***Б. Багшийн мэдлэг, боловсролд тавих ёс зүйн хэм хэмжээ***

* 1. Багш мэдлэг, боловсролоо тасралтгүй дээшлүүлж байхын үнэ цэнэд тулгуурласан өөрт оногдох тусгай хариуцлагыг хүлээн зөвшөөрөнө. Багшийн заах хичээлтэй холбоотой үндсэн хариуцлага нь үнэнийг бусдын эрхшээлд авталгүй хайж, түүнийг батлах явдал мөн. Үүний тулд багш нар мэдлэг, боловсрол, заах арга, судалгаа хийх чадвараа хөгжүүлэн сайжруулахын төлөө өөрийн хүчээ дайчилна.
  2. Ёс зүйн зохисгүй хэлбэр.

1. Багш бусдын зохиол бүтээл, судалгаа, нээлтийг санаатайгаар хууль бусаар өөрийн болгох байдлаар нийтээр хүлээн зөвшөөрсөн оюун санааны цэвэр ариун байх ёс дэгийг зөрчих

***В. Сургалтын байгууллагын ажилтны хувьд тавих ёс зүйн хэм хэмжээ***

* 1. Мэргэжлийн сургалт, боловсролын байгууллагын багш бүтээлч байж, ажил үүргээ мэргэжлийн өндөр түвшинд санаачлагатай, шударгаар биелүүлэх ёстой. Багш сургуулийнхаа дүрэм, дотоод журмыг баримталдаг байна. Багш ажил үйлчилгээгээ түр буюу бүр мөсөн зогсоох тохиолдолд сургуулийн хөтөлбөрийн хэрэгжилтэнд энэ шийдвэр хэрхэн нөлөөлөхийг ухамсарлаж, холбогдох албан тушаалтанд урьдчилан мэдэгддэг байна.
  2. Ёс зүйн зохисгүй хэлбэрүүд

1. Сургуулиас санаачилсан буюу зохион байгуулсан ажил, үйл ажиллагаанд санаатайгаар саад учруулах
2. Зөвшөөрөлгүйгээр сургуулийн нөөц буюу тоног төхөөрөмж, техник хэрэгслийг хувийн болон арилжаа, улс төр, шашны зорилгоор ашиглах
3. Сургуулийн бусад багш, ажилтныг үүрэгт ажлаа гүйцэтгэхэд нь саад учруулах, заналхийлэх буюу дарамтлах
4. Багшийн мэргэжлийн ёс зүйн талаар сургуулиас баримтлаж буй бодлогыг зөрчих
5. Ажлын байранд согтууруулах ундаа хэрэглэх, ажилдаа согтуу ирэх
6. Хувийн үзэл бодлоо санаатайгаар сургууль, түүний нэгжийн байр суурь хэмээн ойлгуулах

***Г. Хамт ажиллагчидтайгаа харилцахад тавих ёс зүйн хэм хэмжээ***

* 1. Хамт ажиллагчидтай хүндэтгэлтэй харилцаж, ажил төрлийн холбогдолтой бодитой шүүмжлэл, санааг хүлээн авч, аливаа маргаан зөрчлийг эв зүйгээр шийднэ. Хамт ажиллаж байгаа хүмүүсийн судалгаа шинжилгээ хийх эрх чөлөөг хүндлэнэ. Шүүмжлэл санал бодлоо солилцохдоо бусдын үзэл бодолд хүндэтгэлтэй хандана. Багш сургалтын үүргээ ухамсарлан хамтран ажиллагчдынхаа талаар мэргэжлийн дүгнэл өгөхдөө бодитой хандах ёстой. Багш оногдсон эрх, үүргийнхээ дагуу сургуулиа удирдах хэрэгт өөрийн оролцоог хангана.
  2. Ёс зүйн зохисгүй хэлбэрүүд

1. Мэргэжлийн үйл ажиллагаанд шууд холбогдолгүй шалгуураар багшийн мэргэжлийн чадварыг үнэлэх
2. Хувь хүний нууцыг хамгаалсан хууль тогтоомжийг зөрчих
3. Бусад багшийг үндэс, угсаа, хэл арьсны өнгө, нас, хүйс, нийгмийн гарал, байдал, хөрөнгө чинээ, шашин шүтлэг, үзэл бодол, эрүүл мэндийн онцлог болон хувийн шалтгаанаар ялгаварлан гадуурхах, тэдэнд тэгш бус хандах

**Тав. Сахилгын шийтгэл, түүнийг шийдвэрлэх**

* 1. Багшийн мэргэжлийн ёс зүйн зөрчил гаргасан нь тогтоогдсон тохиолдолд түүнд сахилгын шийтгэл хүлээлгэнэ.
  2. Мэргэжлийн боловсрол, сургалтын байгууллага бүр эрдмийн зөвлөлөөрөө хэлэлцэн баталгаажуулсан багшийн ёс зүйн хэм хэмжээг зөрчсөн багшид сахилгын шийтгэл ногдуулах асуудлыг шийдвэрлэхэд мөрдөх тусгай журамтай байна.
  3. Мэргэжлийн ёс зүйн зөрчил гаргасан нь тогтоогдсон тохиолдолд тухайн багшид сахилгын шийтгэл ногдуулахтай холбоотой заалтыг байгууллагын дотоод журамд тусгасан байна.
  4. Багшийн ёс зүйн хэм хэмжээг зөрчсөн багшид сахилгын шийтгэл ногдуулах асуудлыг сургалтын байгууллагын холбогдох нэгж судлан, санал боловсруулна. Багшийн ёс зүйн хэм хэмжээг зөрчсөн багшид шийтгэл ногдуулах асуудлыг судлан санал боловсруулах чиг үүрэг бүхий бие даасан зөвлөлүүдийг сургалтын байгууллага байгуулж болно.
  5. Энэхүү дүрмийн 5.2 дугаар заалт дахь журамд дараахь зүйлийг заавал тусгана.
* Сахилгын шийтгэл ногдуулах асуудлыг судлан санал боловсруулах этгээд
* Зөвлөл байгуулах бол түүнийг байгуулах журам, зөвлөлийн гишүүдийн тоо, бүрэн эрхийн хугацаа
* Багшийн ёс зүйн зөрчлийн талаар гомдол, өргөдөл, мэдээлэл хүлээн авах
* Ёс зүйн хэргийн нотолгоо, баримтыг шинжлэн судлах, сахилгын шийтгэл ногдуулах эсэх үндэслэлийг шалган тогтоох
* Хэрэг үүсгэгч багшийн эрх үүрэг
* Сахилгын шийтгэлийн төрөл, шийтгэлгүйд тооцох болон хөөн хэлэлцэх хугацааг хууль тогтоомжид нийцүүлэн тусгах
* Сахилгын шийтгэл оногдуулах үйл ажиллагаанд сургуулийн захирлын оролцоо
* Сахилгын шийтгэл ногдуулсан шийдвэрт гомдол гаргах, гомдлоор сахилгын хэргийг хянан шийдвэрлэх